Jong man by huis doodgeskietWynand en sy verloofde Sumandi. Foto: Facebook ŉ 27-jarige man is Vrydag in die vroeë oggendure by sy huis in Benoni aan die Oos-Rand doodgeskiet. Wynand Labuschagne is by sy huis in Brentwoodpark dood nadat hy in die bolyf geskiet is. Volgens kapt. Nomsa Sekele, woordvoerder van die polisie, het Labuschagne en sy verloofde, Sumandi Janse van Rensburg, omstreeks 03:00 geluide gehoor waarna Labuschagne gaan ondersoek instel het. Sekele het gesê Labuschagne is by die huis se voordeur geskiet en hy is op die toneel dood. Bure het glo gesien hoe drie verdagtes van die toneel vlug deur oor ŉ muur te spring. “Niks is tydens die voorval gesteel nie en die polisie het ŉ grootskaalse soektog na die verdagtes van stapel gestuur.” Die polisie ondersoek ŉ saak van moord. Meer besonderhede oor die voorval is nog nie in dié stadium bekend nie. ŉ Familielid het aan Maroela Media gesê dinge is nog baie deurmekaar en hulle is besig om begrafnisreëlings te tref.